Diari Oficial de la Generalitat Valenciana


Sumari del DOGV 9481, del 30-11-2022 (2022/11403)

RESOLUCIÓ conjunta de 18 de novembre de 2002, de la Direcció General d'Inclusió Educativa i de la Direcció General de Salut Pública i Addiccions, per la qual s'estableix el protocol d'actuació per a la detecció de conductes d'abús o tràfic de drogues i altres addiccions.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9481

Data del DOGV
:   30-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11024


Data del document
:   18-11-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * organització de l'ensenyament
    * toxicomania

RESOLUCIÓ conjunta de 18 de novembre de 2002, de la Direcció General d'Inclusió Educativa i de la Direcció General de Salut Pública i Addiccions, per la qual s'estableix el protocol d'actuació per a la detecció de conductes d'abús o tràfic de drogues i altres addiccions. [2022/11246]  
Índex  
  
I. Aspectes generals  
Primer. Objecte  
Segon. Àmbit d'aplicació  
Tercer. Activació del protocol  
II. Actuacions del protocol  
Quart. Detecció del centre educatiu  
Cinqué. Valoració inicial i derivació a la UPCCA  
Sisé. Constitució de l'equip d'intervenció  
Seté. Intervenció i seguiment del cas  
III. Disposicions finals  
Huité. Seguiment del protocol  
Nové. Protecció de dades de caràcter personal  
Desé. Entrada en vigor  
Annex I. Plantilla de recollida de dades per consum de drogues i altres conductes addictives  
Annex II. Avaluació protocol centre educatiu-UPCCA  
  
La Llei 26/2018, de 21 de desembre, de la Generalitat, de drets i garanties de la infància i adolescència, reconeix els drets de la infància i l'adolescència. Donada l'especial importància del dret a la vida i a la integritat física i psíquica, dins del dret a la salut es recull protecció a les xiquetes, xiquets i adolescents enfront del consum d'alcohol, tabac, drogues, jocs d'atzar i altres conductes addictives.  
  
La Llei 10/2014, de 29 de desembre, de la Generalitat, de Salut de la Comunitat Valenciana, estableix en el seu article 54, que tots els menors tenen dret a la protecció i a l'atenció sanitària, així com a les cures necessàries per a la seua salut i benestar en la seua qualitat d'usuaris i pacients del Sistema Valencià de Salut. En l'article 59 es determina que les accions en matèria de salut escolar exigeixen l'actuació coordinada dels departaments competents en matèria de sanitat i educació.  
  
D'igual forma, l'article 56.2 d'aquesta llei disposa que s'atendran de manera específica els problemes de salut que incideixen d'una forma significativa en l'adolescència, relacionats, sobretot, amb hàbits de salut, conductes de risc, conductes addictives, problemes de salut mental, trastorns de la conducta alimentària, així com trastorns de les relacions afectivosexuals.  
L'article 3 del Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, recull, entre els seus principis generals, que l'educació inclusiva comporta també la col·laboració amb sectors de l'àmbit de la salut, benestar social i serveis de protecció a la infància i l'adolescència.  
El Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià, té per objecte fonamental organitzar l'orientació educativa perquè contribuïsca a la l'optimització dels processos de desenvolupament personal, social, emocional, acadèmic i professional de l'alumnat.  
El consum d'alcohol, tabac, drogues, jocs d'atzar i la presència de conductes addictives entre la població escolar és una realitzat que s'ha d'abordar de forma urgent, en tant que pot afectar el desenvolupament saludable de les nostres xiquetes, xiquets i adolescents. Per això, les conselleries d'Educació, Cultura i Esport i de Sanitat Universal i Salut Pública, a través de les direccions generals d'Inclusió Educativa i de Salut Pública i Addiccions, han acordat publicar un protocol mitjançant el qual s'establisca la forma de coordinació entre els centres educatius i les Unitats de Prevenció Comunitària de Conductes Addictives (UPCCA) per a garantir una atenció integral i unificada que done resposta a aquestes situacions.  
D'acord amb això, de conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, d'acord amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, el Decret 141/2019, de 12 de juliol, del Consell, pel qual es nomena la persona titular de la Direcció General d'Inclusió Educativa, i el Decret 193/2022, de 4 de novembre, del Consell, pel qual es disposa el nomenament de la persona titular de la Direcció General de Salut Pública i Addiccions, resolem:  
  
  
  
I. Aspectes generals  
  
Primer. Objecte  
Aprovar el protocol d'actuació que han de seguir els centres educatius i la Unitat de Prevenció Comunitària de Conductes Addictives (UPCCA) per a intervindre amb l'alumnat de manera integral i coordinada des del primer moment en què es detecte la sospita de consum d'alcohol, tabac, drogues, jocs d'atzar i altres conductes addictives.  
  
  
Segon. Àmbit d'aplicació  
2. Aquest protocol s'activarà en els centres educatius sostinguts amb fons públics que tinguen una Unitat de Prevenció Comunitària de Conductes Addictives (UPCCA) a la seua localitat o mancomunitat.  
3. Els centres educatius que no disposen d'Unitat de Prevenció Comunitària de Conductes Addictives (UPCCA) a la seua localitat o mancomunitat, davant una situació o sospita de conducta addictiva, hauran de contactar amb el Servei de Promoció de Conductes Saludables i Prevenció d'Addiccions i Drogodependències de la Subdirecció General de Promoció de la Salut i Prevenció de la Direcció General de Salut Pública i Addiccions, per correu electrònic:   
prevencion\_noctqcczdlkdfraop@ujv.sn  
  
Tercer. Activació del protocol  
1. Aquest protocol s'activarà davant la situació o sospita de:  
a) Consum de substàncies addictives o tràfic de substàncies.  
b) Altres conductes addictives: mòbil, xarxes socials, videojocs, jocs d'atzar, entre altres.  
2. Sense perjuí d'això, la direcció del centre ha de complir amb els procediments d'actuació i intervenció previstos en les normes d'organització i funcionament del centre. Així mateix, les incidències seran comunicades, a través d'ITACA, al Registre Central del PREVI.  
3. El protocol costa de les actuacions següents:  
a) Detecció del centre educatiu.  
b) Valoració inicial i derivació a la UPCCA.  
c) Constitució de l'equip d'intervenció.  
d) Intervenció i seguiment del cas.  
  
  
II. Actuacions del protocol  
  
Quart. Detecció del centre educatiu  
1. Quan el personal educatiu detecta o la família comunica una sospita de conducta d'abús o tràfic de drogues o altres addiccions ho comunicarà a la tutora o al tutor de l'alumnat.  
Els indicadors de detecció i sospita són els que s'indiquen en l'annex I d'aquest protocol: Plantilla de recollida de dades per consum de drogues i altres conductes addictives.  
2. La tutora o el tutor traslladarà aquesta situació al professorat d'orientació educativa i ho posarà en coneixement també de la direcció del centre. La direcció del centre, en els casos que comporten una alteració greu de la convivència, comunicarà la incidència al Registre Central d'Incidències del mòdul PREVI-ITACA i, complementàriament, iniciarà el procediment corresponent.  
  
Cinqué. Valoració inicial i derivació a la UPCCA  
1. El professorat d'orientació educativa recollirà la informació necessària i s'entrevistarà amb la família o representants legals i amb l'alumnat per a informar-los de la situació i recollir informació addicional.  
  
2. Si, amb la informació disponible, es valora la necessitat que intervinga la UPCCA, la família o representants legals han de signar un document de consentiment informat, d'acord amb el model d'ús habitual en el centre, per a la derivació i l'intercanvi d'informació amb la UPCCA i amb altres agents implicats. No se sol·licitarà el consentiment informat en els casos en què prevalga l'interés superior de la persona menor, tenint en compte allò que disposa la Llei 26/2018, de 21 de desembre, de la Generalitat, de drets i garanties de la infància i de l'adolescència.  
3. La direcció del centre educatiu sol·licitarà la valoració de la UPCCA mitjançant l'annex I (Plantilla de recollida de dades per consum de drogues i altres conductes addictives), que haurà de presentar per registre d'entrada a l'ajuntament de la localitat.  
  
Sisé. Constitució de l'equip d'intervenció  
1. La UPCCA realitzarà una valoració del cas i constituirà un equip d'intervenció inicial, que inclourà també el professorat d'orientació educativa, el professorat tutor del centre i, si es considera oportú, la família o representants legals.  
2. L'equip d'intervenció haurà de contemplar si hi ha actuacions que requerisquen activar els protocols de coordinació amb altres serveis (Unitat de Conductes Addictives, Unitat de Salut Mental Infantil i Adolescent, serveis socials, UEO de l'àmbit de convivència i conducta o qualsevol altre servei que l'equip d'intervenció considere que és rellevant per a resoldre la situació). En el cas que aquests serveis intervinguen, també s'incorporaran a l'equip d'intervenció.  
3. La direcció del centre s'encarregarà de fer la derivació als serveis dependents de la Conselleria d'Educació Cultura i Esport. La UPCCA s'encarregarà de les derivacions als serveis de l'àmbit social i de salut.  
  
  
Seté. Intervenció i seguiment del cas  
1. L'equip d'intervenció, de caràcter interdisciplinari i comunitari, establirà el programa d'intervenció, el qual es podrà desenvolupar de manera grupal, individual i/o familiar, segons es considere.  
2. L'equip d'intervenció desenvoluparà les actuacions planificades, realitzarà el seguiment corresponentment i vetlarà per la consecució dels objectius del programa.  
3. L'equip d'intervenció facilitarà informació continuada a les famílies o representants legals al llarg procés d'intervenció i valorarà la seua participació en les diferents actuacions.  
  
  
III. Disposicions finals  
  
Huité. Seguiment del protocol  
Durant el període de temps que dura la intervenció, en els mesos de gener i juny, el personal d'orientació educativa i el professorat tutor que han intervingut en el procediment, avaluaran l'aplicació del protocol i faran propostes de millora. Per a això, emplenaran l'annex II (Avaluació protocol centre educatiu-UPCCA) i el presentaran a l'ajuntament de la localitat, dirigit a la UPCCA que ha intervingut.  
  
  
Nové. Protecció de dades de caràcter personal  
Caldrà atindre's al que disposa la legislació en la matèria protecció de dades personals:  
a) Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (conegut per Reglament general de protecció de dades, RGPD), (DOUE L119/1, 04.05.2016).  
b) Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999, de 13 de desembre, de protecció de dades de caràcter personal (BOE 17, 19.01.2008), en aquells apartats que es mantenen vigents.  
c) Resolució de 28 de juny de 2018, de la Sotssecretaria de la Conselleria d'Educació, Investigació, Cultura i Esport, per la qual es dicten instruccions pel compliment de la normativa de protecció de dades en els centres educatius públics de titularitat de la Generalitat (DOGV 8436, 03.12.2018).  
  
Desé. Entrada en vigor  
Aquest protocol entrarà en vigor a partir de l'endemà de la publicació en el Diari Oficial de la Generalitat.  
  
València, 18 de novembre de 2022.- La directora general d'Inclusió Educativa: Raquel Andrés Gimeno. El director general de Salut Pública i Addiccions: Julio Máñez Prats.